Ibanjwa Ngamandla Ukuma Ukusebenza iPhalamende yeZimbabwe
Ukumiswa kokusebenza kwedale lephalamende kuza ngesikhathi sekulamankampani ambalwa esethe ama ukusebenza lawo kanye lezibhedlela ngemva kokutholakala kwezinye zezisebenzi zileCovid 19.
HARARE — Idale lephalamende libanjwe ngamandla ukuma ukusebenza ngemva kokutholakala kwabantu abane bele Covid 19 abagoqela amalunga amabili aleli dale, isisebenzi esisodwa sedale lentathelizindaba eyodwa. Lokhu kuvezwe ngumabhalane omkhulu wephalamende, umnumzana Kennedy Mugove Chokuda othi laba bantu bathole leligciwane behamba ngomsebenzi ezabelwebni ukuyahlangana lozulu. Ngakhoke sebexwayiswe ngabezempilakahle ukuthi bahlale emzini yabo bangahlangani lozulu, kuself quarantine. Lesi sehlakalo siza sekulemibiko njalo yokuba kulesiphathamandla sebhanga elikhulu lelizwe ele Reserve Bank of Zimbabwe eselilahlekelwe yimpilo ngemva kokuhlaselwa yileligciwane. Omunye wabasemkhankasweni yokulwela ilungelo likazulu umnumzana Rejoice Ngwenya ongumkhokheli we Coalition for Market and Liberal Solutions – COMALISO uthi kusobala ukuba kaluqakathekiswa loludaba lokusabalala kweCOVID-19. “Umumo wezempilakahle kawumanga kuhle, amadokotela, amanurse bayakhonona. Kabala zimali zokuhamba emsebenzini, bayalamba kukanti uhulumende esilaye, imali zakhona ziyabe zilokhe zithathwa zinikwa amasotsha, amapholisa. Kutsho ukuthi vele kabazwisisi ukuqakatheka kwempilo. Kulegciwane leCovid khathesi, balokhe bephitsheka ngokuthi bajabulise amasotsha lamapholisa, akula msebenzi lokho. Akulampi lapha eZimbabwe. ” Umqondisi wenhlanganiso ye Gwanda Community Youth Development Trust unkosazana Sichasisile Ndlovu uxwayisa uhulumende ukuba amise imbuthano eqoqwa yiziphathamandla zakhe, okuphambana leziqondiso zeLockdown ayibekayo. “Abakhokheli bethu kabananzelele ukuthi lapho nxa behamba bebuthanisa abantu, kabazinanzelele izimiso ezafakwa yi WHO lezafakwa yiGovernment of Zimbabwe ukuthi abantu bahlalelane katshana lakhatshana njalo begqoke ama mask. Lokhu ngikukhuluma kakhulu ngoba ngilokukhathazeka ngendlela uHealth Ambassador ayenza ngayo. Lapho nxa sibona amampikitsha, abantu bayabe bengahlalelananga khatshana njalo lokho kuyayenza umkhuhlane umemetheke. ” Abenhlanganiso ezehlukeneyo kanye lozulu bahlezi bekhonona ngokwenza kweziphathamandla zikahulumende ezibhoda santando elizweni zibuthanisa abantu emihlanganweni okubeka uzulu munye engozini yokuthola leligciwane. Kunje umkamongameli unkosikazi Auxilia Mnangagwa ongummeli njalo wezempilakahle elizweni u- Health Ambassador, uqhuba imihlangano yokufundisa uzulu phezu kwaleligciwane, okungokunye kwabathi kungabangela ukumemetheka kweCovid 19.